b'\n_START_ARTICLE_\nFahlstr\xc3\xb8ms plass (Gj\xc3\xb8vik)\n_START_PARAGRAPH_\nFahlstr\xc3\xb8ms plass (1\xe2\x80\x933) er en plass midt i Gj\xc3\xb8vik by der Hunnsvegen, Nedre Torvgate, Jernbanegata og Trondhjemsvegen m\xc3\xb8tes. I den vestlige delen av plassen ligger Panparken med utend\xc3\xb8rsrestaurant, springvann og parkbeplantning. Plassen preges av de to t\xc3\xa5rnhusene; den majestetiske Ving\xc3\xa5rden i jugendstil (Trondhjemsvegen 2) med forretninger og boliger \xe2\x80\x93 og Quality Grand Hotell (Jernbanegata 5). I \xc3\xb8st, ved Jernbanegata, ligger en privatdrevet parkeringsplass. For \xc3\xb8vrig finnes banker, forretninger og \xc3\xb8vrige sentrumsfasiliteter i de tilst\xc3\xb8tende bygningene i de s\xc3\xb8ndre delene av plassen. Fahlstr\xc3\xb8ms plass er oppkalt etter politifullmektig Axel Fahlstr\xc3\xb8m (1845\xe2\x80\x931885). P\xc3\xa5 folkemunne heter plassen Gesellparken.'